በአማራ ክልል የሚገኙ ዩኒየኖችና ማህበራት ለታላቁ የኢትዮጵያ ህዳሴ ግድብ ማሰሪያ ከ11 ሚሊዮን ብር በላይ የቦንድ ግዥ ፈጸሙ።
 በአማራ ክልል የሚገኙ ዩኒየኖች፣ የህብረት ስራ ማህበራትና የአደራጅ መስሪያ ቤት ሰራተኞች ለታላቁ የኢትዮጵያ ህዳሴ ግድብ ማሰሪያ ከ11 ሚሊዮን ብር በላይ የቦንድ ግዥ መፈጸማቸዉን የክልሉ ህብረት ስራ ማህበራት ማስፋፊያ ኤጀንሲ አስታወቀ ። የኤጀንሲዉ የህዝብ ግንኙነት ዋና የስራ ሂደት መሪ አቶ ሞላ ትዕዛዙ ለኢትዮጵያ ዜና አገልግሎት እንደገለጹት የቦንድ ግዥውን የፈጸሙት በክልሉ የሚገኙ ስምንት ዩኒየኖች፣ 702 መሰረታዊ የህብረት ስራ ማህበራትና በየደረጃው የሚገኙ የአደራጅ ተቋማት ሰራተኞች ናቸው። ከተፈጸመው የቦንድ ግዥ ውስጥም ከስድስት ነጥብ ስድስት ሚሊዮን ብር የሚበልጠውን መሰረታዊ የህብረት ስራ ማህበራት፣ ከሦስት ነጥብ ሁለት ሚሊዮን ብር በላይ የሚሆነውን ደግሞ ስምንት ዩኒየኖች ተግባራዊ አድርገዋል ። በተጨማሪም የአደራጅ ተቋማት የሆኑት የክልሉ ህብረት ስራ ማስፋፋፊያ ኤጀንሲና በስሩ የሚገኙ የዞንና የወዳ ጽህፈት ቤቶች ሰራተኞች ከወር ደመወዛቸው ለሁለተኛ ጊዜ ከአንድ ሚሊዮን 100ሺህ ብር በላይ በማዋጣት የቦንድ ግዥ ማከናወናቸውን ተናግረዋል ፡፡ በዚህ ዓመት ለህዳሴው ግድብ ማሰሪያ የሚሆን ገንዘብ ካለፈው ዓመት በተሻለ መልኩ ሊዋጣ የቻለው ፕሮጀክቱ የተነደፈውን የዕድገትና ትራንስፎርሜሽን ዕቅድ በማሳካት የሀገራችንን የህዳሴ ጉዞ ማፋጠን እንደሚያስችል በሁሉም ዘንድ በቂ ግንዛቤ በመፈጠሩ እንደሆነም አስረድተዋል፡፡ ባለፈው ዓመት ለህዳሴው ግድብ ማሰሪያ ዩኒየኖች፣ የህብረት ስራ ማህበራትና የአደራጅ መስሪያ ቤት ሰራተኞች በመጀመሪያው ዙር ከ3 ነጥብ 4 ሚሊዮን ብር በላይ የቦንድ ግዥ መፈጸማቸውን አቶ ሞላ አስታውቀዋል፡፡ በአማራ ክልል ተደራጅተው የሚንቀሳቀሱ 56 ሁለገብ የገበሬዎች የህብረት ስራ ማህበራት ዩኒየኖችና ከስምንት ሺህ የሚበልጡ መሰረታዊ የህብረት ስራ ማህበራት እንደሚገኙም ታውቋል ። 